b"\n_START_ARTICLE_\nAdolphe-Charles Adam\n_START_SECTION_\n\xc5\xbdivljenje\n_START_PARAGRAPH_\nNjegov o\xc4\x8de je bil pianist, glasbeni pedagog in skladatelj. Kot otrok je Adam raje improviziral glasbo, kot da bi se u\xc4\x8dil skladbe drugih skladateljev. Leta 1821 se je vpisal na Pari\xc5\xa1ki glasbeni konservatorij, kjer je \xc5\xa1tudiral orgle in harmonij pri Fran\xc3\xa7ois-Adrien Boieldieu-ju. Njegov o\xc4\x8de ga ni spodbujal h glasbeni karieri. Leta 1825 je pomagal Boieldieu-ju pripraviti parte za opero La dame blanche in naredil klavirski izvle\xc4\x8dek partiture. Z zaslu\xc5\xbeenim denarjem si je lahko privo\xc5\xa1\xc4\x8dil potovanje po Evropi in do leta 1830 dokon\xc4\x8dal 28 scenskih del._NEWLINE_Adam je najbolj poznan po baletu Giselle (1841). Skomponiral je \xc5\xa1tevilne druge balete in 39 oper, od katerih sta pomembnej\xc5\xa1i Le Postillon de Longjumeau (1836) and Si j'\xc3\xa9tais roi (1852)._NEWLINE_Po sporih z ravnateljem Pari\xc5\xa1ke opere je Adam investiral ves svoj kapital in se tudi mo\xc4\x8dno zadol\xc5\xbeil, da je ustanovil tretjo operno hi\xc5\xa1o v Parizu: Th\xc3\xa9\xc3\xa2tre National. Opera je svoja vrata odprla leta 1847, vendar je \xc5\xbee leta 1848 prenehala z delovanjem zaradi Francoske revolucije. Adam je tako ostal do vratu zadol\xc5\xbeen. Od leta 1849 do smrti je pou\xc4\x8deval na Pari\xc5\xa1kem glasbenem konservatoriju._NEWLINE_Njegova bo\xc5\xbei\xc4\x8dna pesem Cantique de No\xc3\xabl je postala mednarodna uspe\xc5\xa1nica, obstaja tudi domneva, da je bila prvo glasbeno delo, predvajano po radiu. Mnogo zgodovinarjev trdi, da je bil Adam Jud, vendar je bil zagotovo, vsaj v zadnjem \xc5\xbeivljenjskem obdobju, katoli\xc4\x8dan. Umrl je v Parizu in je pokopan na pokopali\xc5\xa1\xc4\x8du Montmartre.."